**Ministru kabineta noteikumu projekta „Noteikumi par noziedzīgi iegūtu līdzekļu legalizācijas un terorisma finansēšanas novēršanas minimālajām prasībām patērētāja kreditēšanas un parāda atgūšanas pakalpojumu sniedzējiem”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Noteikumi par noziedzīgi iegūtu līdzekļu legalizācijas un terorisma finansēšanas novēršanas prasībām patērētāja kreditēšanas un parāda atgūšanas pakalpojumu sniedzējiem" (turpmāk – Noteikumi) mērķis ir nodrošināt, ka kredīta devēji un parāda atgūšanas pakalpojumu sniedzēji efektīvi veic noziedzīgi iegūtu līdzekļu legalizācijas un terorisma finansēšanas (NILLTF) novēršanas pasākumus, lai mazinātu NILLTF riskus kredīta devēju un parāda atgūšanas pakalpojuma sniedzēju darbībā.  Noteikumi paredz saistošas prasības NILLTF risku novērtēšanai, iekšējās kontroles sistēmai un tās izveidei, klientu izpētei un klienta veikto darījumu uzraudzībai.  Noteikumi stājas spēkā 2019.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumi izstrādāti atbilstoši Noziedzīgi iegūtu līdzekļu legalizācijas un terorisma finansēšanas novēršanas likuma 47.panta ceturtajai daļai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Personas, kuras nodarbojas ar patērētāju kreditēšanu un kurām Patērētāju tiesību aizsardzības centrs izsniedz speciālo atļauju (licenci) kreditēšanas pakalpojumu sniegšanai (kredīta devēji), par Noziedzīgi iegūtu līdzekļu legalizācijas un terorisma finansēšanas novēršanas likuma (turpmāk – Likums) subjektiem ir uzskatāmas kopš 2014.gada 16.septembra, kad stājās spēkā Likuma grozījumi, kuri paplašināja finanšu iestāžu definīciju. Savukārt personas, kuras nodarbojas ar parāda atgūšanas pakalpojumu sniegšanu un kurām Patērētāju tiesību aizsardzības centrs izsniedz speciālo atļauju (licenci) parāda atgūšanas pakalpojumu sniegšanai (parāda atgūšanas pakalpojuma sniedzēji), ir uzskatāmi par Likuma subjektiem, kad 2017.gada 26.oktobrī Saeimā tika pieņemti un 2017.gada 9.novembrī stājās spēkā grozījumi Likumā, kas cita starpā paredz arī, ka Patērētāju tiesību aizsardzības centrs (tālāk tekstā – PTAC) uzrauga likuma subjektus – personas, kuras nodarbojas ar patērētāju kreditēšanas pakalpojumu sniegšanu (kredīta devējs) un kuras nodarbojas ar parāda atgūšanas pakalpojumu sniegšanu (parāda atgūšanas pakalpojuma sniedzējs), kurām PTAC izsniedz speciālo atļauju (licenci) patērētāju kreditēšanas un parāda atgūšanas pakalpojumu sniegšanai.  Ievērojot minēto, ir izstrādāti Ministru kabineta noteikumi "Noteikumi par noziedzīgi iegūtu līdzekļu legalizācijas un terorisma finansēšanas novēršanas prasībām patērētāja kreditēšanas un parāda atgūšanas pakalpojumu sniedzējiem". Noteikumi satur prasības un kārtību NILLTF novēršanas pasākumu sekmīgai izpildei, nodrošinot, ka kredīta devēji un parādu atgūšanas pakalpojumu sniedzēji efektīvi veic NILLTF novēršanas pasākumus.  Noteikumi sastāv no 8 nodaļām un 4 apakšnodaļām. Noteikumi nedublē Likuma normas, kuras jāpiemēro kopsakarā ar šo Noteikumiem.  Noteikumi nosaka:   1. prasības risku pārvaldīšanas iekšējās kontroles sistēmai; 2. NILLTF riskus patērētāja kreditēšanas un parāda atgūšanas pakalpojumu sniegšanā; 3. klientu izpētes kārtību un prasības; 4. klientu padziļinātās izpētes minimālo apjomu; 5. darījumu uzraudzību; 6. tehnoloģisko risinājumu ieviešanas un pilnveidošanas prasības.   Likuma 3.panta otrā daļa  nosaka, ka likuma subjekti, kas ir kādas grupas sastāvā, īsteno grupas mēroga politiku un procedūras, tostarp fizisko personu datu aizsardzības politiku, kā arī grupā noteikto informācijas apmaiņas politiku un procedūras noziedzīgi iegūtu līdzekļu legalizācijas un terorisma finansēšanas novēršanas nolūkā. Atsevišķi likuma subjekti, kuriem PTAC izsniedz speciālo atļauju (licenci), šobrīd atrodas kādas kredītiestādes grupas sastāvā un tām ir pienākums ievērot grupas mēroga politikas un procedūras. Praksē ir sastopami gadījumi, ka grupas mēroga politikas un procedūras var atšķirties no  Latvijas tiesiskā regulējuma, jo attiecīgās dalībvalsts kredītiestāde darbojas pēc savas mītnes zemes noteiktajām prasībām, kuras var būt gan stingrākas, gan vājākas salīdzinājumā ar Latvijas tiesisko regulējumu, kā arī grupas ietvaros attiecīgās politikas un procedūras var būt saskaņotas ar kredītiestāžu uzraugu Latvijā. Lai nerastos domstarpības, kādas prasības likuma subjektam, kas darbojas Latvijas teritorijā, ir jāizpilda, noteikumos ir paredzēts, ka,  ja kredītiestādes meitas sabiedrības īstenotās grupas mēroga politikas un procedūras noziedzīgi iegūtu līdzekļu legalizācijas un terorisma finansēšanas novēršanai kādā to daļā neatbilst šiem noteikumiem, PTAC lūdz attiecīgās kredītiestādes uzraudzības un kontroles institūcijas viedokli un nosaka risinājumu, kas atbilst Likumam.  Noteikumi iekļauj prasības riska pārvaldīšanas iekšējās kontroles sistēmai, nosakot pienākumus atbildīgajiem darbiniekiem par NILLTF novēršanas prasību izpildi, ziņošanu par NILLTF risku pārvaldību augstākai vadībai, kā arī par NILLTF novēršanas darbību kvalitātes kontroli. Lai nodrošinātu, ka darbinieki ir informēti un pārzina savas darbības jomas aktualitātes un nianses savu funkciju izpildē, papildus Likuma 46.panta pirmās 2.punktam, kas nosaka, ka uzraudzības un kontroles institūcijai ir pienākums veikt uzraugāmo un kontrolējamo likuma subjektu darbinieku apmācību, Noteikumi detalizētāk nosaka konkrētas prasības apmācībām un paredz regulāras apmācības ne retāk kā reizi gadā par galvenajiem ar NILLTF novēršanas saistītiem jautājumiem, kas aptver jautājumus gan par NILLTF, gan par aktualitātēm normatīvajos aktos un apmācāmo darbinieku tiesībām, pienākumiem un atbildību NILLTF novēršanas jomā. Noteikumi gan atstāj kredīta devēju un parāda atgūšanas pakalpojuma sniedzēju ziņā izvēlēties apmācību norises vietu, pieļaujot, ka atsevišķos gadījumos apmācības var notikt arī e-vidē, ja tādā veidā apmācību programma ir efektīvāka.  Svarīgi nodrošināt, lai darbinieku zināšanas ne tikai tiek regulāri papildinātas un pārbaudītas, bet arī nostiprinātas un pielietotas praksē. Tomēr, lai PTAC, īstenojot uzraudzību, spētu novērtēt NILLTF novēršanas pasākumu efektivitāti un pārliecināties ne tikai par to, vai darbinieki ir kompetenti un zinoši NILLTF novēršanas jomā, bet arī par veikto apmācību saturu un regularitāti, kas tostarp ļauj novērtēt darbinieku spēju kvalitatīvai klientu un darījumu uzraudzībai, Noteikumi ietver prasību uzglabāt informāciju par veiktajām apmācībām 3 gadus. Lai pārliecinātos par NILLTF novēršanas pasākumu efektivitāti, ņemot vērā arī kvalitatīvas uzraudzības īstenošanas vajadzības, dati par apmācībām nav anonimizējami.  Noteikumi paredz, ka informāciju, par iekšējās kontroles sistēmas izveidi vai būtisku izmaiņu veikšanu tajā, kā arī par iekšējo politiku un procedūru izstrādi, kā arī to apstiprināšanu, kredīta devējiem un parāda atgūšanas pakalpojuma sniedzējiem atbilstoši Noteikumiem ir jāpaziņo PTAC kā atbildīgai uzraudzības iestādei.  Noteikumi līdzīgi kā Likums ir izstrādāts uz risku balstītu pieeju, proti, kredīta devējiem un parāda atgūšanas pakalpojuma sniedzējiem jāveic NILLTF risku novērtējums. Noteikumi uzliek par pienākumu kredīta devējam un parāda atgūšanas pakalpojuma sniedzējam veikt individuālu riska novērtējumu. Lai piešķirtu klientam atbilstošu riska līmeni, ņem vērā 1) valsts un ģeogrāfisko risku, 2) risku, ko rada klienta juridiskā forma un klienta saimnieciskā, profesionālā vai personiskā darbība, 3) risku, ko rada klienta izmantotie produkti vai pakalpojumi un 4) veidu, kādā klients šos pakalpojumus un produktus iegūst un izmanto, kā arī citus apstākļus, kas var ietekmēt noziedzīgi iegūtu līdzekļu legalizācijas un terorisma finansēšanas risku. Tas nozīmē, ka tad, kad risks ir identificēts, ir jāveic tā novērtēšana, lai varētu izveidot riska līmenim atbilstošu tā pārvaldīšanas mehānismu.  Noteikumi iekļauj minimālu klienta riska tipu sadalījumu, kas ļauj kredīta devējiem un parāda atgūšanas pakalpojumu sniedzējiem jau sākotnēji klientus iedalīt konkrētos tipos, sniedzot pirmo priekšstatu par klienta potenciālo risku. Tas nepieciešams, lai vismaz minimāli ievērotu vienveidīgu klientu riska tipu iedalījumu un Patērētāju tiesību aizsardzības centrs, īstenojot uzraudzību, varētu iegūt informāciju par situāciju nozarē. Tas nozīmē, ka Noteikumu projekta uzskaitījums nav ierobežots tikai ar uzskaitītajiem klienta riska tipiem. Gan kredīta devējs, gan parāda atgūšanas pakalpojuma sniedzējs uz risku balstītu pieeju klientus var iedalīt vēl citos riska tipos.  Noteikumi paredz dalītu pieeju prasībām kredīta devēja klienta riska novērtēšanai un parāda atgūšanas pakalpojuma sniedzēja klienta riska novērtēšanai, ņemot vērā, ka to darbības jomas atšķiras un prasībām jābūt pielāgotām katra darbības specifikai. Tāpat Noteikumi nošķir klientus, kas ir fiziskas personas un kas ir juridiskas personas, uzliekot par pienākumu veltīt vairāk resursus juridisku personu izpētei, kas ir augstāka riska klienti.  Lai noteiktu katram klientam piemītošo NILLTF risku, Noteikumi, papildus Likumā noteiktajiem risku ietekmējošiem un risku paaugstinošajiem faktoriem, nosaka prasības riska novērtēšanai kā tādai, kuras ir jāņem vērā vai jānoskaidro apstākļi atbilstoši kredīta devēja un parāda atgūšanas pakalpojuma sniedzēja darbības specifikai. Šie apstākļi izpētes ietvaros ir jānoskaidro, lai kredīta devēji un parāda atgūšanas pakalpojumu sniedzēji, ņemot vērā Likumā noteiktos risku ietekmējošos un paaugstinošos faktorus, kā arī savus uz risku balstītu pieeju noteiktos faktorus, nosakot klientam riska novērtējuma līmeni, spēj nešaubīgi pārliecināties par klienta un tā 1) valsts un ģeogrāfisko risku, 2) risku, ko rada klienta juridiskā forma un klienta saimnieciskā, profesionālā vai personiskā darbība, 3) risku, ko rada klienta izmantotie produkti vai pakalpojumi un 4) veidu, kādā klients šos pakalpojumus un produktus iegūst un izmanto.  Ņemot vērā uz risku balstītu pieeju un vadoties no NILLTF risku novērtējuma kredīta devēji un parāda atgūšanas pakalpojuma sniedzēji nosaka arī klientu izpētes apjomu. Tas ļauj kredīta devējiem un parāda atgūšanas pakalpojuma sniedzējiem veltīt vairāk resursus tādiem klientiem un to izpētei, kuriem NILLTF risks ir augstāks, vienlaikus nodrošinot mazākus resursus zema riska klientiem un to izpētei – ir jānodrošina klienta riska līmenim atbilstoša klienta izpēte. Tomēr gadījumos, kad klients tiek uzskatīts par zema riska klientu, ir jābūt saglabātai informācijai par klienta izpēti, kas pamato, kāpēc klients ir uzskatāms par zema riska klientu.  Noteikumu izpratnē klienta devēja klients ir fiziska vai juridiska persona, kura izmanto kreditēšanas pakalpojumu, un parāda atgūšanas pakalpojuma sniedzēja klients ir fiziska vai juridiska persona, kura nodod (tai skaitā) prasījumu tiesības pret klienta parādniekiem.  Noteikumi nošķir klienta vispārīgo izpēti, klienta padziļināto izpēti un izpēti pirms sadarbības uzsākšanas. Pirms sadarbības uzsākšanas ar klientu, Noteikumi nosaka, ka ir jānodrošina vismaz klientu identificējošās informācijas pārbaude, un informācijas atbilstības pārbaude saistībā ar iespējamas viltošanas pazīmēm. Šādā veidā tiek nodrošināts, ka kredīta devēji un parāda atgūšanas pakalpojuma sniedzēji “zin savu klientu”. Un šis princips ir attiecināms arī uz citiem Noteikumu punktiem klienta izpētes ietvaros.  Sasniedzot augsta riska novērtējuma robežlīmeni konkrētam klientam un klientam, kas ar konkrēto klientu veido saistīto klientu grupu, ja tāda ir un to var noteikt atbilstoši nozares specifikai, piemēro padziļinātās izpētes pasākumus gan pirms sadarbības uzsākšanas, gan sadarbības laikā.  Noteikumi ietver prasību padziļinātās izpētes ietvaros noskaidrot informāciju arī par klienta reputāciju. Šāds pienākums tiek paredzēts, lai iegūtu pēc iespējas vairāk informāciju par klientu. Tā kā reputācija ir viens no klientu izpētes elementiem, tas tomēr nav vienīgais un noteicošais faktors, lai uzsāktu vai izbeigtu darījuma attiecības. Noskaidrojot un novērtējot klienta reputāciju būtu vēlams atturēties no tādu ziņu izmantošanas, kuru avots nav zināms vai noskaidrojams vai kuras nav pakļaujamas patiesības pārbaudei.  Lai nodrošinātu aktuālu informāciju, kredīta devēji un parāda atgūšanas pakalpojuma sniedzēji regulāri pārliecinās, vai nav mainījušies klientam identificētie risku paaugstinošie faktori un noteiktais riska līmenis. Šāda prasība ir obligāta ne retāk kā reizi 12 kalendārajos mēnešos attiecībā uz tiem klientiem, kuriem pēdējo 12 kalendāro mēnešu laikā ir veikta padziļinātā izpēte.  Klienta izpēte ir tāds pasākumu kopums, saistībā ar kuru ir jāveic arī klienta veikto darījumu uzraudzība. Noteikumi ļauj kredīta devējiem un parāda atgūšanas pakalpojuma sniedzējiem pašiem noteikt darījumu uzraudzības risku ietekmējošus un paaugstinošus faktorus, ņemot vērā uz risku balstītu pieeju.  Lai nodrošinātu, ka klientu izpēte un to darījumu uzraudzība tiktu efektīvi pārvaldīta (īpaši tiem likuma subjektiem, kuriem klientu un darījumu skaits ir liels), Noteikumi ietver prasības tehnoloģiskajiem risinājumiem, kas veiktu:   1. klientu informācijas apstrādi; 2. klientu izpēti un darījumu uzraudzību; 3. iekšējo sarakstu lietošanu; 4. politiski nozīmīgu personu uzraudzību; 5. ziņojumu par neparastiem un aizdomīgiem darījumiem pārvaldību.   Noteikumi neuzliek par pienākumu nodrošināt savā darbībā starptautiski atzītas informāciju tehnoloģiju sistēmas, tomēr Noteikumi uzliek prasības tehnoloģiskajam risinājumam, ar kuru tiktu veikta klientu un darījumu uzraudzība. Tas, vai likuma subjekts šo uzraudzību veic izmantojot tehnoloģiskus risinājumus vai kādus citus risinājums, ir atstāts likuma subjekta izvēlē, t.i., Noteikumi paredz, ka likuma subjekts pats izvēlās risinājumu, kā veikt klienta izpēti un darījumu uzraudzību. Tehnoloģisku risinājumu ieviešana nav obligāts pasākums. Savukārt, ja likuma subjekts izvēlās šo pienākumu veikt izmantojot tehnoloģisku risinājumu, tad tam jāatbilst vismaz tām prasībām, kādas minētas Noteikumos.  Lai arī Noteikumi paredz konkrētas prasības tikai tehnoloģiskajiem risinājumiem, tas nenozīmē, ka izmantojot citu risinājumu, lai veiktu klienta izpēti un darījumu uzraudzību, nav jāveic klienta riska klasifikācija, klienta izpēte un darījumu uzraudzība, ziņojumu par neparastiem un aizdomīgiem darījumiem pārvaldība u.c., kas pēc būtības jau jāveic šobrīd, lai spētu kvalitatīvi un efektīvi pētīt klientu un uzraudzītu veiktos darījumus. |
| 3. | Projekta izstrādē iesaistītās institūcijas un publiskas personas kapitālsabiedrības | Pamatojoties uz Ekonomikas ministrijas 2018.gada 9.marta rīkojumu Nr. 2.17-1/2018/11 “Par darba grupas izveidi”, Ekonomikas ministrija izveidoja darba grupu atbilstoši Likuma 47.panta ceturtajai daļai (tālāk tekstā - Darba grupa), lai izstrādātu Ministru kabineta noteikumus tiem Likuma subjektiem – personām, kuras nodarbojas ar patērētāju kreditēšanu un parāda atgūšanas pakalpojumu sniegšanu, kuriem PTAC izsniedz speciālu atļauju (licenci). Noteikumu projekts izstrādāts sadarbībā ar Darba grupu, kurā iekļauti pārstāvji no Finanšu ministrijas, Latvijas Bankas, Patērētāju tiesību aizsardzības centra, Finanšu un kapitāla tirgus komisijas, Noziedzīgi iegūtu līdzekļu legalizācijas novēršanas dienesta, Latvijas Hipotekāro Nebanku Aizdevēju Asociācijas, Latvijas Lombardu asociācijas, Latvijas Alternatīvo finanšu pakalpojumu asociācijas, Latvijas Līzinga devēju asociācijas un Latvijas Ārpustiesas parādu piedzinēju asociācijas. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu tiesiskais regulējums attiecas un ietekmē kredīta devējus un parāda atgūšanas pakalpojumu sniedzējus, kuri ir saņēmuši speciālo atļauju (licenci) patērētāju kreditēšanas pakalpojumu sniegšanai un parāda atgūšanas pakalpojuma sniegšanai, kā arī ietekmēs tos kredīta devējus un parāda atgūšanas pakalpojumu sniedzējus, kuri vēlēsies iegūt iepriekš minēto atļauju (licenci). |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums, kas saistīts ar prasībām patērētāja kreditēšanas un parāda atgūšanas pakalpojuma sniedzējiem mazinās noziedzīgi iegūtu līdzekļu legalizācijas un terorisma finansēšanas iespējamību. Iekšējās kontroles sistēmas izveide un uzturēšana, NILLTF risku novērtēšana, klientu izpēte un klienta veikto darījumu uzraudzība radīs administratīvo slogu **60 kredīta devējiem** un **31 parāda atgūšanas pakalpojuma sniedzējiem,** kas saņēmuši speciālo atļauju (licenci), kā arī tiem kredīta devējiem un parāda atgūšanas pakalpojumu sniedzējiem, kas vēlēsies iegūt speciālo atļauju (licenci). Administratīvais slogs palielināsies arī PTAC, kurš nodrošinās ar NILLTFN saistīto prasību uzraudzību. |
| 3. | Administratīvo izmaksu monetārs novērtējums | Administratīvās izmaksas ir atkarīgas no tādiem faktoriem, kā konkrētā kredīta devēja un parāda atgūšanas pakalpojuma sniedzēja lielums (darījumu un klientu skaits, portfeļa lielums, kreditēšanas/parāda atgūšanas pakalpojuma veids, piesaistītie ieguldījumi, struktūrvienības u.c. faktori) un NILLTF riska novērtējums. Ņemot vērā, ka administratīvā sloga izmaksas ir atkarīgas no virknes nezināmu lielumu, konkrētu vai vidēju administratīvā sloga izmaksu aprēķinu, kas radīsies 60 kredīta devējiem un 31 parāda atgūšanas pakalpojuma sniedzējiem, kas saņēmuši speciālo atļauju (licenci), nav iespējams veikt. |
| 4. | Atbilstības izmaksu monetārs novērtējums | Atbilstības izmaksas, kuras rodas no prasību, kas ietvertas tiesiskajā regulējumā, izpildes, ir atkarīgas no katra kredīta devēja un parāda atgūšanas pakalpojuma sniedzēja NILLTF riska novērtējuma un veiktajiem pasākumiem saistībā ar iekšējās kontroles sistēmas izveidošanu, klientu un to darījumu uzraudzības. Tā kā novērtējums ir atkarīgs no vairākiem nezināmiem rādītājiem, to nav iespējams veikt. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība un informēšana tiks nodrošināta nosūtot Noteikumus atzinuma sniegšanai Darba grupas locekļiem. |
| 2. | Sabiedrības līdzdalība projekta izstrādē | Sabiedrības līdzdalība un informēšana nodrošināta ar Ekonomikas ministrijas izveidoto Darba grupu, rīkojot Darba grupas sanāksmes un sniedzot iespēju izteikt savu viedokli, nosūtot to rakstveidā Ekonomikas ministrijai. |
| 3. | Sabiedrības līdzdalības rezultāti | Noteikumu izstrādē ir ņemts vērā Darba grupas viedoklis. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu izpildi nodrošinās PTAC. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Par Noteikumu prasību atbilstības kontroli saistībā ar patērētāju kreditēšanas un parāda atgūšanas pakalpojumu sniegšanu veiks Patērētāju tiesību aizsardzības centrs.  Jaunu institūciju izveide, esošu institūciju likvidācija vai reorganizācija nav nepieciešama. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Vīza:

valsts sekretārs Ē.Eglītis

Kudure, 67013179

[Evita.Kudure@em.gov.lv](mailto:Evita.Kudure@em.gov.lv)